SKRIFTLIG FORESPØRGSEL E-3656/01

af Erik Meijer (GUE/NGL) til Kommissionen

(14. januar 2002)

Om: Begunstigelse af en enkelt virksomhed ved tildeling af offentlig støtte til istandsættelse af den skotske nordsøhavn Rosyth

1. Er det Kommissionen bekendt, at det græske rederi Superfast Ferries er valgt som præferenceoperatør til udførelse af godstransport og passagerbefordring mellem den nord for Firth of Forth beliggende skotske havn Rosyth, som tidligere har været benyttet af marinen og nu skal istandsættes, samt den belgiske havn Zeebrugge, og at dette rederi har fået tilsagn fra den skotske regering om, at havnen i Rosyth vil blive istandsat efter rederiets krav?

2. Er det ligeledes Kommissionen bekendt, at istandsætningsarbejdet i Rosyth vil kræve 60 % offentlig støtte til en investering på 20 mia. £, som bl.a. skal gå til opførelse af en såkaldt linkspan (en rampe, hvor biler kan køre til og fra skibene) med dimensioner, som tilsyneladende tillader anløb med skibe fra Superfast Ferries, og at der dermed ikke er tale om en havnefacilitet til generelt brug?

3. Finder Kommissionen det på sin plads, at rederiet ScotLine Shipping VOF / ScotLine Ferries (Scot) Ltd, der ellers havde planer om fra foråret 2002 at indsætte to ro-ro-skibe på en fragtrute mellem den syd for Firth of Forth beliggende skotske havn Leith tæt på Edinburgh og den nederlandske havn Vlissingen, den 12. november sidste år blev opfordret af havnemyndighederne i Forth Port Plc. til ikke at vælge Leith, men derimod Rosyth, skønt der i denne havn ikke findes egnede faciliteter, som tillader anløb med andre skibstyper end de af Superfast Ferries benyttede?

4. Hvorvidt er det Kommissionens opfattelse, at der i dette tilfælde er tale om at finde en begrundelse for offentlig støtte ved udtrykkeligt at indbyde et andet rederi som bruger og dermed give indtryk af en facilitet til generelt brug, selv om det i praksis udelukkende drejer sig om en vennetjeneste til et enkelt rederi?

5. Vil den med bidrag fra EU-fonde tilsigtede istandsættelse af havnen i Rosyth være til hinder for, at også havnen i Leith, som ligeledes hører ind under Forth Ports Plc., kan moderniseres med lignende midler?

6. Hvorledes vil det efter Kommissionens mening være muligt, at transporten af godsmængden mellem Skotland og den nederlandske og belgiske kyst, som forventes at overstige de to nævnte rederiers samlede transportkapacitet, kan afvikles uden unødige hindringer som følge af fejlagtig dimensionering af havnefaciliteter eller begunstigelse af et bestemt rederi?

Svar afgivet på Kommissionens vegne af Loyola de Palacio

(21. februar 2002)

1. Som det ærede medlem ved, har Superfast Ferries fået et tilbud på 500 000 EUR til en pilotaktion for kombineret transport i forbindelse med oprettelsen af en ny rute mellem Rosyth og

Zeebrugge. Kommissionen ved, at selskabet blev udvalgt af de kompetente myndigheder ved en åben udbudsprocedure uden forskelsbehandling. Ifølge Kommissionens oplysninger har Superfast Ferries ikke modtaget statsstøtte.

2. Med hensyn til den støtte, den britiske regering har givet under sin ordning for tilskud til godstransportanlæg, er tilpasningen af havnen i Rosyth en offentlig politisk foranstaltning, som er i overensstemmelse med den fælles transportpolitik og skal fremme udviklingen af søtransportinfrastrukturen i Det Forenede Kongerige. Projektet omfatter godsbehandlingsanlæg, som skal være åbne for alle interesserede firmaer uden forskelsbehandling, og kapitaltilskuddet er på 10,96 mio. £, ikke 20 mio. £, mens miljøfordelene er beregnet til 35 mio. £. Foranstaltningen har derfor almen offentlig interesse.

3. og 4. Med hensyn til udvælgelsen af havnen i Rosyth har Kommissionen gennemgået undersøgelserne, som viser, at den både ud fra et miljømæssigt og et økonomisk synspunkt er det mest velegnede sted. Som allerede nævnt vil anlæggene kunne benyttes af alle virksomheder og stå åbne for dem.

5. Med hensyn til et eventuelt tilskud fra Fællesskabet til ombygning af havnen i Leith er der ikke noget i vejen for, at dette kan ske inden for rammerne af de europæiske programmer, men det må være klart, at moderniseringen af havnen i Rosyth hovedsagelig betales af staten. De britiske myndigheder afgør selv, hvordan infrastrukturen skal prioriteres.

6. Den nuværende skotske godstrafik udgør kun en lille procentdel af Det Forenede Kongeriges samlede internationale godstrafik, og ifølge nogle undersøgelser vil behovet for transport til og fra Det Forenede Kongerige vokse i løbet af de næste få år. Både derfor og fordi anlæggene er åbne og drives uden forskelsbehandling, kan det forventes, at nye virksomheder vil optræde på markedet. Kommissionen vurderer derfor, at konkurrencemomentet er acceptabelt i betragtning af de betydelige miljøfordele, og at tilskuddet til havnen i Rosyth ikke påvirker samhandelen i Fællesskabet i en sådan grad, at det strider mod Fællesskabets interesser. Endelig vil Kommissionen gerne understrege, at der ikke er blevet aftalt nogen fortrinsbehandling, og at Kommissionen i sin vurdering af statsstøtte altid tager hensyn til alle relevante oplysninger.